REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

011 Broj: 06-2/58-24

7. jun 2024. godine

Beograd

ZAPISNIK

TREĆE SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 7. JUNA 2024. GODINE

Sednica je počela u 11,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Živan Bajić, Tijana Davidovac, Nenad Krstić, Akoš Ujhelji, Zagorka Aleksić, Dragan M. Marković, Branko Pavlović, Dušan Nikezić i Nenad Mitrović.

Sednici su prisustvovali zamenici članova Odbora: Nikola Lazić (zamenik Ane Belioce Martać), Željko Rebrača (zamenik Nikole Radosavljevića) i Đorđe Stanković (zamenik Miroslava Aleksića).

Sednici nisu prisustvovali članovi Odbora: Dušan Bajatović, Peđa Mitrović i Vladimir Jelić, kao ni njihovi zamenici.

Sednici su prisustvovali predstavnici Republičke komisije za zaštitu prava u postupcima javnih nabavki: Hana Hukić, predsednik i Vesna Gojković Milin, zamenik predsednika i predstavnici Kancelarije za javne nabavke: Dragana Marić, pomoćnik direktora i Snežana Leposavić, rukovodilaca Grupe za monitoring javnih nabavki.

Na predlog predsednika, Odbor je većinom jednoglasno (12 glasova za, dvoje uzdržanih) utvrdio sledeći

D n e v n i r e d :

1. Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. januara 2023. do 31. decembra 2023. godine (broj 02-862/24 od 27. marta 2024. godine);
2. Razmatranje Izveštaja o sprovedenom monitoringu Kancelarije za javne nabavke za 2023. godinu (broj 02-884/24 od 29. marta 2024. godine).

Branko Pavlović, član Odbora je izneo primedbu na dostavljeni tekst Predloga zapisnika Druge sednice Odbora, s obzirom da je na pomenutoj sednici bilo usmenih predloga od strane narodnih poslanika Dušana Nikezića i Branka Pavlovića a koji nisu uneti u zapisnik. Obrazlažući način izrade zapisnika, predsednik Odbora je istakao da u uslovima kada se sednice Odbora tonski snimaju, kada ima mogućnosti da se zatraže stenografske beleške sa sednica, a naročito imajući u vidu da su snimci sednica uvek dostupni na sajtu Narodne skupštine, nema razloga da zapisnik sadrži sve detalje sa sednice Odbora.

Pre prelaska na rad po utvrđenom dnevnom redu, Odbor je, većinom glasova (10 glasova za, jedan protiv , troje uzdržanih), usvojio zapisnik sa Druge sednice Odbora.

**PRVA TAČKA DNEVNOG REDA: Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. januara 2023. do 31. decembra 2023. godine**

Predsednik Odbora Veroljub Arsić je podsetio da je članom 203. st. 1. i 2. Zakona o javnim nabavkama utvrđeno da Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja godišnji izveštaj o svom radu, sa svim propisanim delovima koje ovaj izveštaj obavezno mora da sadrži.

Saglasno navedenim odredbama Zakona o javnim nabavkama, Republička komisija za zaštitu prava u postupcima javnih nabavki 27. marta 2024. godine, podnela je Narodnoj skupštini Izveštaj o radu u periodu od 1. januara 2023. do 31. decembra 2023. godine.

Hana Hukić, predsednik Republičke komisije za zaštitu prava u postupcima javnih nabavki, je predstavila Izveštaj o radu Republičke komisije za zaštitu prava u postupcima javnih nabavki u periodu od 1. januara 2023. do 31. decembra 2023. godine.

Obrazložući podneti Izveštaj, Hana Hukić je istakla da Izveštaj sadrži sve elemente koji su propisani Zakonom o javnim nabavkama. Najveći deo izveštaja odnosi se na predmete po kojima je Komisija odlučivala a koji su razvrstani po vrsti inicijalnog akta koji je bio osnov za postupanje kao i da izveštaj sadrži statističke podatke koji se odnose na rad Komisije. Komisija je radila u punom sastavu, održala je 330 sednica na kojima je doneto 975 odluka i primila je ukupno 997 predmeta. Ukupna procenjena vrednost javnih nabavki o kojima je komisija odlučivala iznosi oko 266 mlrd dinara, što značajno prevazilazi vrednosti iz prošlogodišnjeg izveštaja. Prema podacima iz evidencionog računa Komisije, u 2023.godini u budžet Republike Srbije je na ime takse za podnošenje zahteva za zaštitu prava uplaćeno je oko 249,1 milion dinara.

U diskusiji su učestvovali Nenad Mitrović, Dušan Nikezić, Živan Bajić, Branko Pavlović, Đorđe Stanković, Nenad Krstić i Veroljub Arsić, čija su izlaganja tonski snimana.

Branko Pavlović je izneo predlog da se u izveštaj Komisije uvrsti još jedan element kao sastavni deo budućih izveštaja, naglasivši da izveštaji treba da sadrže detaljniju analizu odluka Upravnog suda u kojima su poništena rešenja komisije.

U toku rada po ovoj tački dnevnog reda, predsednik Odbora izrekao je meru opomene narodnom poslaniku Nenadu Mitroviću i meru dve opomene i oduzimanja reči narodnom poslaniku Đorđu Stankoviću, primenjujući odredbe člana 109. i 110. Poslovnika Narodne skupštine.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, jedan protiv, jedan uzdržan) odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Republičke komisije za zaštitu prava u postupcima javnih nabavki u periodu od 1. januara 2023. do 31. decembra 2023. godine, koji je podnet Narodnoj skupštini na osnovu člana 203. stav 2. Zakona o javnim nabavkama („Službeni glasnik RS“, broj 91/19 i 92/23).

Odbor je povodom razmatranja ovog izveštaja utvrdio Predlog zaključka koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Kao i

 P R E D L O G

ZAKLjUČAK

POVODOM RAZMATRANjA IZVEŠTAJA O RADU REPUBLIČKE KOMISIJE ZA ZAŠTITU PRAVA U POSTUPCIMA JAVNIH NABAVKI U PERIODU OD 1. JANUARA 2023. DO 31. DECEMBRA 2023. GODINE

1. Prihvata se Izveštaj o radu Republičke komisije za zaštitu prava u postupcima javnih nabavki u periodu od 1. januara do 31. decembra 2023. godine.

2. Ovaj zaključak objaviti u „Službenom glasniku Republike Srbije“.

**DRUGA TAČKA DNEVNOG REDA:** **Razmatranje Izveštaja o sprovedenom monitoringu Kancelarije za javne nabavke za 2023. godine**

Predsednik Odbora Veroljub Arsić je podsetio da je članom 180. stav 1. Zakona o javnim nabavkama  propisano da Kancelarija za javne nabavke sprovodi monitoring nad primenom propisa o javnim nabavkama, u cilju sprečavanja, otkrivanja i otklanjanja nepravilnosti koje mogu da nastanu ili su nastale u primeni ovog zakona.

Stavom 6. navedenog člana propisano je da Kancelarija za javne nabavke priprema godišnji izveštaj o sprovedenom monitoringu, koji dostavlja Vladi i Narodnoj skupštini najkasnije do 31. marta tekuće godine za prethodnu godinu. Saglasno navedenim odredbama zakona, Kancelarija za javne nabavke je 29. marta 2024. godine podnela  Narodnoj skupštini Izveštaj o sprovedenom monitoringu za 2023. godinu.

Snežana Leposavić, rukovodilaca Grupe za monitoring javnih nabavki je predstavila Izveštaj o sprovedenom monitoringu za 2023. godinu koji je podnela Kancelarija za javne nabavke.

 Obrazložući podneti Izveštaj, Snežana Leposavić je podsetila članove Odbora koje su nadležnosti Kancelarije za javne nabavke. Istakla je da Kancelarija ima 41 izvršioca od čega je petoro zaposlenih angažovano na poslovima monitoringa nad primenom propisa o javnim nabavkama kao i da je cilj monitoringa otkrivanje, sprečavanje i otklanjanje nepravilnosti nastale u primeni Zakona o javnim nabavkama.

U 2023. godini Kancelarija je postupala po zahtevima za sprovođenje monitoringa od strane državnih organa i drugih institucija, pre svega posebnih Odeljenja za suzbijanje korupcije viših Javnih tužilaštava - ukupno 35 zahteva. U skladu sa Zakonom o javnim nabavkama Kancelarija je podnosila zahteve za pokretanje prekršajnog postupka – ukupno 218 zahteva.

 U diskusiji su učestvovali Dušan Nikezić, Branko Pavlović, Nenad Mitrović i Veroljub Arsić, čija su izlaganja tonski snimana.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, dvoje uzdržanih), odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o sprovedenom monitoringu Kancelarije za javne nabavke za 2023. godinu, koji je podnet Narodnoj skupštini na osnovu člana 180. stav 6. Zakona o javnim nabavkama („Službeni glasnik RS“, broj 91/19 i 92/23).

Odbor je, povodom razmatranja ovog izveštaja utvrdio Predlog zaključka koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Kao i

 P R E D L O G

ZAKLjUČAK

POVODOM RAZMATRANjA IZVEŠTAJA O SPROVEDENOM MONITORINGU KANCELARIJE ZA JAVNE NABAVKE ZA 2023. GODINU

1. Prihvata se Izveštaj o sprovedenom monitoringu Kancelarije za javne nabavke za 2023. godinu.

2. Ovaj zaključak objaviti u „Službenom glasniku Republike Srbije“.

Sednica je završena u 12,35 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić